กฎกระทรวงการขนส่งก๊าซปิโตรเลียมเหลวโดยถังขนส่งก๊าซปิโตรเลียมเหลว พ.ศ. 2564
ประกาศวันที่ 2021-07-12

content: กฎกระทรวง การขนส่งก๊าซปิโตรเลียมเหลวโดยถังขนส่งก๊าซปิโตรเลียมเหลว พ.ศ. ๒๕๖๔
content: อาศัยอำนาจตามความในมาตรา ๕ วรรคหนึ่ง และมาตรา ๗ วรรคหนึ่ง (๑) (๓) (๕) และ (๗) แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒ และมาตรา ๗ วรรคสาม แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ ๒) พ.ศ. ๒๕๕๐
content: รัฐมนตรีว่าการกระทรวงพลังงานออกกฎกระทรวงไว้ ดังต่อไปนี้
sectionNo: 1
content: ข้อ ๑ กฎกระทรวงนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป
sectionNo: 2
content: ข้อ ๒ ในกฎกระทรวงนี้ “ก๊าซปิโตรเลียมเหลว” หมายความว่า ก๊าซปิโตรเลียมเหลวตามกฎกระทรวงว่าด้วยการกำหนดหลักเกณฑ์ วิธีการ และเงื่อนไขเกี่ยวกับการแจ้ง การอนุญาต และอัตราค่าธรรมเนียมเกี่ยวกับการประกอบกิจการน้ำมันเชื้อเพลิง “ถังขนส่งก๊าซปิโตรเลียมเหลว” หมายความว่า
sectionNo: 2
content: ถังขนส่งก๊าซปิโตรเลียมเหลวตามกฎกระทรวงว่าด้วยการกำหนดหลักเกณฑ์ วิธีการ และเงื่อนไขเกี่ยวกับการแจ้ง การอนุญาต และอัตราค่าธรรมเนียมเกี่ยวกับการประกอบกิจการน้ำมันเชื้อเพลิง “รถขนส่งก๊าซปิโตรเลียมเหลว” หมายความว่า รถที่มีถังขนส่งก๊าซปิโตรเลียมเหลวติดตรึงอยู่อย่างถาวรกับโครงรถ
sectionNo: 2
content: และเป็นรถที่จดทะเบียนใช้ในการขนส่งประเภทรถบรรทุกวัสดุอันตรายหรือรถกึ่งพ่วงบรรทุกวัสดุอันตรายตามกฎหมายว่าด้วยการขนส่งทางบก “รถไฟขนส่งก๊าซปิโตรเลียมเหลว” หมายความว่า รถไฟที่มีถังขนส่งก๊าซปิโตรเลียมเหลวติดตรึงอยู่อย่างถาวรกับโครงรถไฟหรือแคร่รถไฟ
sectionNo: 3
content: ข้อ ๓ ผู้ประกอบกิจการควบคุมต้องเป็นผู้ค้าน้ำมันตามมาตรา ๗ แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ หรือเป็นตัวแทนค้าต่างจำหน่ายก๊าซของผู้ค้าน้ำมันตามมาตรา ๗ แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓
sectionNo: 3
content: และต้องจัดให้มีพนักงานขับรถขนส่งก๊าซปิโตรเลียมเหลวซึ่งเป็นผู้ปฏิบัติงานตามกฎกระทรวงว่าด้วยคุณสมบัติและการฝึกอบรมผู้ปฏิบัติงานเกี่ยวกับการควบคุมน้ำมันเชื้อเพลิง
sectionNo: 1
content: หมวด ๑ ถังขนส่งก๊าซปิโตรเลียมเหลว ระบบท่อก๊าซปิโตรเลียมเหลว และอุปกรณ์
sectionNo: 4
content: ข้อ ๔ การออกแบบ การผลิต และลักษณะของถังขนส่งก๊าซปิโตรเลียมเหลว รวมทั้งการทดสอบและตรวจสอบถังขนส่งก๊าซปิโตรเลียมเหลว ให้เป็นไปตามกฎกระทรวงว่าด้วยภาชนะบรรจุก๊าซปิโตรเลียมเหลว
sectionNo: 5
content: ข้อ ๕ ถังขนส่งก๊าซปิโตรเลียมเหลวต้องมีแบบแสดงรายละเอียดและรายการคำนวณอย่างน้อย ดังต่อไปนี้ (๑) แบบถังขนส่งก๊าซปิโตรเลียมเหลว แสดงรูปด้านหน้า รูปด้านหลัง รูปด้านบน รูปด้านข้าง รูปตัด และแบบแสดงการประกอบถังขนส่งก๊าซปิโตรเลียมเหลวและอุปกรณ์ที่ติดตั้งอยู่กับถังขนส่งก๊าซปิโตรเลียมเหลว (๒)
sectionNo: 5
content: แบบแสดงรายละเอียดการติดตั้งถังขนส่งก๊าซปิโตรเลียมเหลว (๓) แบบแสดงรายละเอียดการติดตั้งระบบท่อก๊าซปิโตรเลียมเหลวและอุปกรณ์ (๔) แบบแสดงรายละเอียดการติดตั้งอุปกรณ์ป้องกัน (guard) และกันชน (๕) รายการคำนวณความมั่นคงแข็งแรงและความปลอดภัยของถังขนส่งก๊าซปิโตรเลียมเหลว
sectionNo: 5
content: ถังขนส่งก๊าซปิโตรเลียมเหลวของรถไฟขนส่งก๊าซปิโตรเลียมเหลว ให้ได้รับยกเว้นไม่ต้องมีแบบแสดงรายละเอียดตาม (๔)
sectionNo: 6
content: ข้อ ๖ ระบบท่อก๊าซปิโตรเลียมเหลวและอุปกรณ์ต้องมีลักษณะ ดังต่อไปนี้ (๑) ใช้ท่อเหล็กกล้าชนิดที่ใช้กับก๊าซปิโตรเลียมเหลวโดยเฉพาะ และเป็นชนิดไม่มีตะเข็บที่เป็นท่อตามมาตรฐาน API 5L หรือเทียบเท่า (๒)
sectionNo: 6
content: ท่ออ่อนในระบบท่อก๊าซปิโตรเลียมเหลวให้ใช้ได้เฉพาะช่วงที่จำเป็นต้องให้ระบบท่อก๊าซปิโตรเลียมเหลวมีการขยับตัวได้ และท่ออ่อนต้องเป็นชนิดที่ใช้กับก๊าซปิโตรเลียมเหลวโดยเฉพาะ (๓) หัวท่อรับก๊าซปิโตรเลียมเหลว หัวท่อจ่ายก๊าซปิโตรเลียมเหลว
sectionNo: 6
content: และหัวท่อไอก๊าซปิโตรเลียมเหลวต้องเป็นชนิดที่ใช้กับก๊าซปิโตรเลียมเหลวโดยเฉพาะ และต้องเป็นชนิดข้อต่อ (coupling) ที่มีระบบล็อกหัวสวมกันหลุด (self - locking) หรือเป็นชนิดอื่นตามที่รัฐมนตรีประกาศกำหนดในราชกิจจานุเบกษา (๔) สายรับและจ่ายก๊าซปิโตรเลียมเหลว ลิ้นปิดเปิด ลิ้นควบคุมการไหล
sectionNo: 6
content: และกลอุปกรณ์นิรภัยแบบระบายต้องเป็นชนิดที่ใช้กับก๊าซปิโตรเลียมเหลวโดยเฉพาะ และมีขนาดที่เหมาะสม (๕) เครื่องสูบก๊าซปิโตรเลียมเหลวต้องเป็นชนิดที่ใช้กับก๊าซปิโตรเลียมเหลวโดยเฉพาะ และมีหรือสามารถประกอบกลอุปกรณ์ควบคุมความดันในท่อจ่ายก๊าซปิโตรเลียมเหลวไม่ให้เกินความดันสูงสุดที่ได้ออกแบบไว้
sectionNo: 7
content: ข้อ ๗ การติดตั้งระบบท่อก๊าซปิโตรเลียมเหลวและอุปกรณ์เข้ากับถังขนส่งก๊าซปิโตรเลียมเหลวต้องปฏิบัติ ดังต่อไปนี้ (๑) การต่อท่อก๊าซปิโตรเลียมเหลวต้องกระทำโดยวิธีเชื่อม และกรณีการต่อท่อก๊าซปิโตรเลียมเหลวชนิดหน้าแปลน ต้องจัดให้มีสื่อไฟฟ้าที่รอยต่อดังกล่าว เพื่อให้กระแสไฟฟ้าไหลผ่านได้ตลอด
sectionNo: 7
content: แต่หากเป็นการต่อท่อก๊าซปิโตรเลียมเหลวด้วยเกลียว ให้ใช้สำหรับท่อที่มีเส้นผ่านศูนย์กลางไม่เกิน ๕ เซนติเมตร และข้อต่อที่ใช้ต้องเป็นชนิดที่ใช้กับก๊าซปิโตรเลียมเหลวโดยเฉพาะ (๒) ท่อรับและจ่ายก๊าซปิโตรเลียมเหลวที่น้ำก๊าซปิโตรเลียมเหลวไหลผ่านและอยู่ระหว่างลิ้นปิดเปิดสองตัว
sectionNo: 7
content: ต้องติดตั้งกลอุปกรณ์นิรภัยแบบระบายไว้ในทิศทางตั้งฉากกับแนวท่อที่อยู่ระหว่างลิ้นปิดเปิดนั้น (๓) กลอุปกรณ์นิรภัยแบบระบายบนถังขนส่งก๊าซปิโตรเลียมเหลว ต้องติดตั้งให้ทิศทางที่ก๊าซปิโตรเลียมเหลวระบายออกอยู่ในแนวดิ่ง
sectionNo: 7
content: และไม่มีส่วนหนึ่งส่วนใดของกลอุปกรณ์นิรภัยแบบระบายโผล่พ้นผิวถังขนส่งก๊าซปิโตรเลียมเหลวโดยไม่มีโกร่งกำบัง (๔) ห้ามติดตั้งเครื่องสูบก๊าซปิโตรเลียมเหลวชนิดขับเคลื่อนด้วยมอเตอร์ไฟฟ้าบนรถขนส่งก๊าซปิโตรเลียมเหลว ประเภทรถกึ่งพ่วง
sectionNo: 8
content: ข้อ ๘ เมื่อติดตั้งระบบท่อก๊าซปิโตรเลียมเหลวและอุปกรณ์ตามข้อ ๗ แล้วเสร็จ ก่อนเริ่มบรรจุก๊าซปิโตรเลียมเหลวลงในถังขนส่งก๊าซปิโตรเลียมเหลว ให้ทำการทดสอบและตรวจสอบระบบท่อก๊าซปิโตรเลียมเหลวและอุปกรณ์ทั้งหมดตามหลักเกณฑ์และวิธีการที่รัฐมนตรีประกาศกำหนดในราชกิจจานุเบกษา
sectionNo: 8
content: โดยผู้ทดสอบและตรวจสอบซึ่งมีคุณสมบัติตามกฎกระทรวงว่าด้วยผู้ทดสอบและตรวจสอบที่ออกตามมาตรา ๗ ระบบท่อก๊าซปิโตรเลียมเหลวและอุปกรณ์ที่ได้ใช้งานแล้วต้องได้รับการทดสอบและตรวจสอบประจำปีและทุกหกปี ตามหลักเกณฑ์และวิธีการที่รัฐมนตรีประกาศกำหนดในราชกิจจานุเบกษา
sectionNo: 8
content: โดยผู้ทดสอบและตรวจสอบซึ่งมีคุณสมบัติตามกฎกระทรวงว่าด้วยผู้ทดสอบและตรวจสอบที่ออกตามมาตรา ๗
sectionNo: 2
content: หมวด ๒ การติดตั้งถังขนส่งก๊าซปิโตรเลียมเหลวบนรถขนส่งก๊าซปิโตรเลียมเหลว
sectionNo: 9
content: ข้อ ๙ การติดตั้งถังขนส่งก๊าซปิโตรเลียมเหลวบนรถขนส่งก๊าซปิโตรเลียมเหลว ต้องเป็นไปตามมาตรฐานที่กำหนดในข้อกำหนดการขนส่งสินค้าอันตรายทางถนนของประเทศไทย หรือความตกลงว่าด้วยการขนส่งสินค้าอันตรายระหว่างประเทศทางถนนของคณะกรรมาธิการเศรษฐกิจของยุโรปแห่งสหประชาชาติ (European Agreement Concerning the
sectionNo: 9
content: International Carriage of Dangerous Goods by Road : ADR) ผู้ประกอบกิจการควบคุมจะยื่นคำขอให้ผู้อนุญาตออกหนังสือรับรองว่าการติดตั้งถังขนส่งก๊าซปิโตรเลียมเหลวได้มาตรฐานตามวรรคหนึ่ง เป็นข้อความภาษาไทยหรือภาษาอังกฤษก็ได้ หนังสือรับรองตามวรรคสอง
sectionNo: 9
content: ให้เป็นไปตามแบบที่อธิบดีกรมธุรกิจพลังงานประกาศกำหนดในราชกิจจานุเบกษา
sectionNo: 10
content: ข้อ ๑๐ ถังขนส่งก๊าซปิโตรเลียมเหลวและอุปกรณ์ที่ยึดถังขนส่งก๊าซปิโตรเลียมเหลวกับรถขนส่งก๊าซปิโตรเลียมเหลว ต้องสามารถรับแรงที่เกิดขึ้นจากน้ำหนักถังขนส่งก๊าซปิโตรเลียมเหลวและน้ำหนักบรรทุกสูงสุด ดังต่อไปนี้ (๑) สองเท่าของน้ำหนักถังขนส่งก๊าซปิโตรเลียมเหลวรวมน้ำหนักบรรทุกสูงสุดในทิศทางการเคลื่อนที่ (๒)
sectionNo: 10
content: หนึ่งเท่าของน้ำหนักถังขนส่งก๊าซปิโตรเลียมเหลวรวมน้ำหนักบรรทุกสูงสุดในทิศทางตั้งฉากกับทิศทางการเคลื่อนที่ (๓) หนึ่งเท่าของน้ำหนักถังขนส่งก๊าซปิโตรเลียมเหลวรวมน้ำหนักบรรทุกสูงสุดในทิศทางแนวดิ่งขึ้น (๔) สองเท่าของน้ำหนักถังขนส่งก๊าซปิโตรเลียมเหลวรวมน้ำหนักบรรทุกสูงสุดในทิศทางแนวดิ่งลง
sectionNo: 11
content: ข้อ ๑๑ ถังขนส่งก๊าซปิโตรเลียมเหลวที่ติดตั้งบนรถขนส่งก๊าซปิโตรเลียมเหลว ต้องมีสีขาวเป็นส่วนใหญ่ และต้องมีข้อความแสดงเครื่องหมายการค้าและหมายเลขโทรศัพท์ของผู้ค้าน้ำมัน เลขที่ใบอนุญาตประกอบกิจการควบคุม และวัน เดือน
sectionNo: 11
content: ปีที่ได้รับใบอนุญาตไว้ที่ด้านข้างของตัวถังขนส่งก๊าซปิโตรเลียมเหลวทั้งสองด้านด้วยตัวอักษรสีแดงมีขนาดที่มองเห็นได้ชัดเจนและอ่านได้ง่าย สำหรับเครื่องหมายการค้าของผู้ค้าน้ำมันต้องมีความสูงไม่น้อยกว่า ๓๐ เซนติเมตร
sectionNo: 11
content: ให้แสดงชื่อและหมายเลขโทรศัพท์ของผู้ประกอบกิจการควบคุมไว้ที่ด้านนอกของประตูรถขนส่งก๊าซปิโตรเลียมเหลวทั้งสองด้าน
sectionNo: 12
content: ข้อ ๑๒ ห้ามติดตั้งถังขนส่งก๊าซปิโตรเลียมเหลวบนรถที่ใช้ในการขนส่งประเภทรถพ่วงตามกฎหมายว่าด้วยการขนส่งทางบก ถังขนส่งก๊าซปิโตรเลียมเหลวที่มีน้ำก๊าซปิโตรเลียมเหลวอยู่ด้วยที่ติดตั้งอยู่บนรถขนส่งก๊าซปิโตรเลียมเหลวแบบรถกึ่งพ่วงตามกฎหมายว่าด้วยการขนส่งทางบก
sectionNo: 12
content: รถที่ลากจูงต้องประกอบติดกับรถขนส่งก๊าซปิโตรเลียมเหลวแบบรถกึ่งพ่วงนั้นตลอดเวลา
sectionNo: 13
content: ข้อ ๑๓ ถังขนส่งก๊าซปิโตรเลียมเหลว ระบบท่อก๊าซปิโตรเลียมเหลว และอุปกรณ์ ต้องสูงจากระดับพื้นไม่น้อยกว่า ๓๐๐ มิลลิเมตร ภายใต้น้ำหนักถังขนส่งก๊าซปิโตรเลียมเหลวรวมน้ำหนักบรรทุกสูงสุด
sectionNo: 14
content: ข้อ ๑๔ รถขนส่งก๊าซปิโตรเลียมเหลวต้องมีกล่องโลหะที่มีความแข็งแรงและยึดแน่นติดกับตัวรถขนส่งก๊าซปิโตรเลียมเหลวในตำแหน่งที่ปลอดภัย เพื่อป้องกันหัวท่อรับก๊าซปิโตรเลียมเหลว หัวท่อจ่ายก๊าซปิโตรเลียมเหลว และหัวท่อไอก๊าซปิโตรเลียมเหลว
sectionNo: 14
content: และแบตเตอรี่ของรถขนส่งก๊าซปิโตรเลียมเหลวนั้นต้องติดตั้งไว้ในด้านตรงข้ามกับด้านที่มีกล่องโลหะ โดยมีฝาปิดหรืออยู่ในกล่องที่ปิดมิดชิดด้วย
sectionNo: 15
content: ข้อ ๑๕ รถขนส่งก๊าซปิโตรเลียมเหลวต้องมีแผงเหล็กที่มีความแข็งแรงและยึดแน่นติดกับด้านข้างของตัวรถขนส่งก๊าซปิโตรเลียมเหลวทั้งสองข้าง เพื่อป้องกันความเสียหายหรืออันตรายจากอุบัติเหตุ โดยขอบล่างของแผงเหล็กต้องอยู่สูงกว่าระดับพื้นไม่เกิน ๔๕๐ มิลลิเมตร แต่ต้องไม่อยู่สูงกว่าอุปกรณ์
sectionNo: 15
content: ขอบบนของแผงเหล็กต้องอยู่สูงกว่าระดับพื้นไม่น้อยกว่า ๖๕๐ มิลลิเมตร โดยอยู่ระหว่างช่องเพลาล้อที่ประชิดกันซึ่งรองรับตัวถังขนส่งก๊าซปิโตรเลียมเหลว และห่างจากขอบยางล้อรถของแกนเพลาล้อหลังไม่เกินข้างละ ๔๐๐ มิลลิเมตร ทั้งนี้ ให้ถือว่ากล่องโลหะตามข้อ ๑๔ เป็นส่วนหนึ่งของแผงเหล็กด้วย
sectionNo: 16
content: ข้อ ๑๖ รถขนส่งก๊าซปิโตรเลียมเหลวต้องติดตั้งเครื่องดับเพลิงชนิดผงเคมีแห้งหรือน้ำยาดับเพลิงหรือเครื่องดับเพลิงชนิดอื่นที่มิใช่เครื่องดับเพลิงชนิดฟองก๊าซ ซึ่งสามารถใช้ดับเพลิงอันเกิดจากน้ำมันเชื้อเพลิงได้ โดยมีขนาดบรรจุผงหรือน้ำยาหรือสารอย่างอื่นไม่น้อยกว่า ๖.๘ กิโลกรัม ต่อเครื่อง
sectionNo: 16
content: จำนวนอย่างน้อยสองเครื่องต่อรถขนส่งก๊าซปิโตรเลียมเหลวหนึ่งคัน เครื่องดับเพลิงตามวรรคหนึ่ง ต้องอยู่ในสภาพที่พร้อมใช้งานได้ทุกขณะ และอยู่ในตำแหน่งที่สามารถนำมาใช้ได้สะดวก
sectionNo: 17
content: ข้อ ๑๗ การติดตั้งหัวท่อรับก๊าซปิโตรเลียมเหลว หัวท่อจ่ายก๊าซปิโตรเลียมเหลว และหัวท่อไอก๊าซปิโตรเลียมเหลว ต้องอยู่ในตำแหน่งที่มีระดับไม่ต่ำกว่าจุดศูนย์กลางของเพลาล้อ
sectionNo: 18
content: ข้อ ๑๘ รถขนส่งก๊าซปิโตรเลียมเหลวต้องติดตั้งกันชนด้านท้ายรถที่ทนต่อแรงกระแทกอย่างเพียงพอตลอดแนวความกว้างของถังขนส่งก๊าซปิโตรเลียมเหลว
sectionNo: 19
content: ข้อ ๑๙ เส้นผ่านศูนย์กลางภายนอกของถังขนส่งก๊าซปิโตรเลียมเหลวต้องไม่ยาวกว่าความยาวของกันชนท้ายตามข้อ ๑๘
sectionNo: 20
content: ข้อ ๒๐ ถังขนส่งก๊าซปิโตรเลียมเหลวที่ติดตั้งจะต้องมีระยะห่างจากอุปกรณ์อื่น ๆ ดังต่อไปนี้ (๑) ระยะห่างตามแนวราบ ระหว่างผนังด้านหลังห้องคนขับรถกับผนังถังขนส่งก๊าซปิโตรเลียมเหลวส่วนที่ใกล้ที่สุดไม่น้อยกว่า ๑๕๐ มิลลิเมตร (๒) ระยะห่างตามแนวราบ
sectionNo: 20
content: ระหว่างด้านในของกันชนท้ายกับผนังถังขนส่งก๊าซปิโตรเลียมเหลวและอุปกรณ์ส่วนที่ใกล้ที่สุดไม่น้อยกว่า ๑๐๐ มิลลิเมตร (๓) ระยะห่างระหว่างผนังถังขนส่งก๊าซปิโตรเลียมเหลวและอุปกรณ์กับท่อไอเสียของรถขนส่งก๊าซปิโตรเลียมเหลวไม่น้อยกว่า ๗๕ มิลลิเมตร
sectionNo: 21
content: ข้อ ๒๑ การติดตั้งลิ้นปิดเปิดที่ควบคุมได้ในระยะไกลสำหรับรถขนส่งก๊าซปิโตรเลียมเหลวให้มีที่ปิดลิ้นควบคุมได้ในระยะไกลไว้อย่างน้อยสองจุด จุดหนึ่งอยู่ที่ท้ายรถ และอีกจุดหนึ่งอยู่ภายในกล่องโลหะตามข้อ ๑๔ โดยให้ส่วนที่ทำหน้าที่ปิดลิ้นปิดเปิดสามารถทำงานได้ทันทีเมื่อปิดฝากล่องโลหะ
sectionNo: 21
content: และในกรณีที่ลิ้นปิดเปิดที่ควบคุมได้ในระยะไกลเป็นแบบสายดึง จะต้องมีส่วนโลหะที่หลอมละลายต่ำ (fuse metal) ด้วย
sectionNo: 3
content: หมวด ๓ การติดตั้งถังขนส่งก๊าซปิโตรเลียมเหลวบนรถไฟขนส่งก๊าซปิโตรเลียมเหลว
sectionNo: 22
content: ข้อ ๒๒ การติดตั้งถังขนส่งก๊าซปิโตรเลียมเหลวและอุปกรณ์ที่ยึดถังขนส่งก๊าซปิโตรเลียมเหลวกับรถไฟขนส่งก๊าซปิโตรเลียมเหลว ต้องได้รับการออกแบบให้มีความมั่นคงแข็งแรง และให้นำความในข้อ ๑๐ และข้อ ๑๑ มาใช้บังคับด้วยโดยอนุโลม
sectionNo: 23
content: ข้อ ๒๓ ระบบท่อก๊าซปิโตรเลียมเหลวที่ใช้ในการรับและจ่ายก๊าซปิโตรเลียมเหลวต้องไม่มีส่วนหนึ่งส่วนใดโผล่พ้นผิวถังขนส่งก๊าซปิโตรเลียมเหลว
sectionNo: 24
content: ข้อ ๒๔ ระบบปิดและเปิดชุดรับและจ่ายก๊าซปิโตรเลียมเหลวต้องใช้ระบบกลไกที่ปิดและเปิดได้ด้วยมือ (manual control)
sectionNo: 4
content: หมวด ๔ การรับหรือจ่ายก๊าซปิโตรเลียมเหลว และการขนส่งก๊าซปิโตรเลียมเหลว
sectionNo: 25
content: ข้อ ๒๕ การบรรจุก๊าซปิโตรเลียมเหลวเพื่อขนส่งให้บรรจุได้ไม่เกินร้อยละแปดสิบห้าของปริมาตรของถังขนส่งก๊าซปิโตรเลียมเหลว การวัดระดับก๊าซปิโตรเลียมเหลวตามวรรคหนึ่ง ต้องใช้อุปกรณ์วัดระดับก๊าซปิโตรเลียมเหลวชนิดหน้าแปลนที่ใช้กับก๊าซปิโตรเลียมเหลวโดยเฉพาะ หรือชนิดอื่นตามที่รัฐมนตรีประกาศกำหนดในราชกิจจานุเบกษา
sectionNo: 26
content: ข้อ ๒๖ การรับหรือจ่ายก๊าซปิโตรเลียมเหลว ผู้ประกอบกิจการควบคุมต้องจัดให้มีการป้องกันไม่ให้รถขนส่งก๊าซปิโตรเลียมเหลวหรือรถไฟขนส่งก๊าซปิโตรเลียมเหลวเคลื่อนที่ ในขณะที่มีการรับหรือจ่ายก๊าซปิโตรเลียมเหลว ห้ามกระทำการใด ๆ ที่อาจทำให้เกิดเปลวไฟหรือประกายไฟในบริเวณที่มีการรับหรือจ่ายก๊าซปิโตรเลียมเหลว
sectionNo: 27
content: ข้อ ๒๗ การรับก๊าซปิโตรเลียมเหลวจากถังเก็บและจ่ายก๊าซปิโตรเลียมเหลวลงในถังขนส่งก๊าซปิโตรเลียมเหลวต้องกระทำภายในคลังก๊าซปิโตรเลียมเหลวซึ่งได้รับใบอนุญาตประกอบกิจการควบคุม และต้องปฏิบัติ ดังต่อไปนี้ (๑)
sectionNo: 27
content: ก่อนต่อหัวจ่ายก๊าซปิโตรเลียมเหลวจากถังเก็บและจ่ายก๊าซปิโตรเลียมเหลวเข้ากับท่อรับก๊าซปิโตรเลียมเหลวของรถขนส่งก๊าซปิโตรเลียมเหลวหรือรถไฟขนส่งก๊าซปิโตรเลียมเหลว ต้องต่อสายดินของรถขนส่งก๊าซปิโตรเลียมเหลวหรือรถไฟขนส่งก๊าซปิโตรเลียมเหลวนั้นให้ลงดิน
sectionNo: 27
content: และต้องให้สายดินนั้นต่อลงดินตลอดเวลาที่ทำการรับก๊าซปิโตรเลียมเหลวจากถังเก็บและจ่ายก๊าซปิโตรเลียมเหลวลงในถังขนส่งก๊าซปิโตรเลียมเหลวจนกว่าจะถอดหัวจ่ายก๊าซปิโตรเลียมเหลวนั้นออก (๒)
sectionNo: 27
content: เมื่อต่อหัวจ่ายก๊าซปิโตรเลียมเหลวจากถังเก็บและจ่ายก๊าซปิโตรเลียมเหลวเข้ากับท่อรับก๊าซปิโตรเลียมเหลวของถังขนส่งก๊าซปิโตรเลียมเหลวแล้ว ต้องตรวจว่าได้ต่อแน่นสนิทและไม่รั่ว (๓)
sectionNo: 27
content: ก่อนรับก๊าซปิโตรเลียมเหลวลงในถังขนส่งก๊าซปิโตรเลียมเหลวต้องตรวจลิ้นปิดเปิดที่ปลายท่อรับก๊าซปิโตรเลียมเหลวของถังขนส่งก๊าซปิโตรเลียมเหลวและที่ปลายท่อไอก๊าซปิโตรเลียมเหลวไหลกลับ และต้องปิดทันทีเมื่อรับก๊าซปิโตรเลียมเหลวเสร็จ
sectionNo: 28
content: ข้อ ๒๘ การจ่ายก๊าซปิโตรเลียมเหลวจากถังขนส่งก๊าซปิโตรเลียมเหลวลงในถังเก็บและจ่ายก๊าซปิโตรเลียมเหลวต้องกระทำภายในสถานที่ประกอบกิจการซึ่งได้รับใบอนุญาตประกอบกิจการควบคุมหรือสถานที่อื่นที่อธิบดีกรมธุรกิจพลังงานเห็นชอบ และต้องปฏิบัติ ดังต่อไปนี้ (๑)
sectionNo: 28
content: ก่อนต่อหัวจ่ายก๊าซปิโตรเลียมเหลวของถังขนส่งก๊าซปิโตรเลียมเหลวเข้ากับท่อรับก๊าซปิโตรเลียมเหลวของถังเก็บและจ่ายก๊าซปิโตรเลียมเหลว ต้องต่อสายดินของรถขนส่งก๊าซปิโตรเลียมเหลวหรือรถไฟขนส่งก๊าซปิโตรเลียมเหลวให้ลงดิน
sectionNo: 28
content: และต้องให้สายดินนั้นต่อลงดินตลอดเวลาที่ทำการจ่ายก๊าซปิโตรเลียมเหลวจากถังขนส่งก๊าซปิโตรเลียมเหลวลงในถังเก็บและจ่ายก๊าซปิโตรเลียมเหลวจนกว่าจะถอดหัวจ่ายก๊าซปิโตรเลียมเหลวของถังขนส่งก๊าซปิโตรเลียมเหลวนั้นออก (๒)
sectionNo: 28
content: เมื่อต่อหัวจ่ายก๊าซปิโตรเลียมเหลวของถังขนส่งก๊าซปิโตรเลียมเหลวเข้ากับท่อรับก๊าซปิโตรเลียมเหลวของถังเก็บและจ่ายก๊าซปิโตรเลียมเหลวแล้ว ต้องตรวจว่าได้ต่อแน่นสนิทและไม่รั่ว (๓)
sectionNo: 28
content: ก่อนจ่ายก๊าซปิโตรเลียมเหลวจากถังขนส่งก๊าซปิโตรเลียมเหลวต้องตรวจลิ้นปิดเปิดที่ปลายท่อจ่ายก๊าซปิโตรเลียมเหลวของถังขนส่งก๊าซปิโตรเลียมเหลวและที่ปลายท่อไอก๊าซปิโตรเลียมเหลวไหลกลับ และต้องปิดทันทีเมื่อจ่ายก๊าซปิโตรเลียมเหลวเสร็จ
sectionNo: 29
content: ข้อ ๒๙ ห้ามจ่ายก๊าซปิโตรเลียมเหลวจากถังขนส่งก๊าซปิโตรเลียมเหลวลงในกระป๋องก๊าซปิโตรเลียมเหลว ถังก๊าซปิโตรเลียมเหลวหุงต้ม ถังก๊าซปิโตรเลียมเหลวรถยนต์ หรือถังขนส่งก๊าซปิโตรเลียมเหลวอื่น ในกรณีที่รถขนส่งก๊าซปิโตรเลียมเหลวหรือรถไฟขนส่งก๊าซปิโตรเลียมเหลวประสบอุบัติเหตุหรือไม่สามารถเคลื่อนที่ได้
sectionNo: 29
content: และมีความจำเป็นต้องถ่ายก๊าซปิโตรเลียมเหลวจากถังขนส่งก๊าซปิโตรเลียมเหลว ให้ถ่ายก๊าซปิโตรเลียมเหลวจากถังขนส่งก๊าซปิโตรเลียมเหลวนั้นไปยังรถขนส่งก๊าซปิโตรเลียมเหลวคันอื่น ๆ ได้ โดยปฏิบัติตามหลักเกณฑ์และวิธีการที่อธิบดีกรมธุรกิจพลังงานประกาศกำหนดในราชกิจจานุเบกษา
sectionNo: 5
content: หมวด ๕ การกู้ภัยและชุดปฏิบัติการกู้ภัย
sectionNo: 30
content: ข้อ ๓๐ เมื่อเกิดอุบัติเหตุที่ทำให้ถังขนส่งก๊าซปิโตรเลียมเหลวหรือระบบท่อก๊าซปิโตรเลียมเหลวและอุปกรณ์ชำรุดเสียหาย หรือเกิดก๊าซปิโตรเลียมเหลวรั่วไหล หรือเกิดเพลิงไหม้ ผู้ประกอบกิจการควบคุมต้องแจ้งการเกิดอุบัติเหตุต่ออธิบดีกรมธุรกิจพลังงานหรือผู้ซึ่งอธิบดีกรมธุรกิจพลังงานมอบหมายโดยพลัน
sectionNo: 30
content: และต้องรายงานถึงสาเหตุ วิธีการระงับเหตุ ความเสียหาย จำนวนผู้บาดเจ็บและเสียชีวิต รวมทั้งการแก้ไข ตามแบบที่อธิบดีกรมธุรกิจพลังงานประกาศกำหนดในราชกิจจานุเบกษาภายในสามวันนับแต่วันที่เกิดอุบัติเหตุ
sectionNo: 31
content: ข้อ ๓๑ ในการกู้ภัยรถขนส่งก๊าซปิโตรเลียมเหลวหรือรถไฟขนส่งก๊าซปิโตรเลียมเหลวที่ประสบอุบัติเหตุ ผู้ประกอบกิจการควบคุมต้องดำเนินการโดยเร็ว หากผู้ประกอบกิจการควบคุมไม่สามารถดำเนินการตามวรรคหนึ่งได้ ผู้อื่นสามารถให้ความช่วยเหลือได้ทันทีโดยไม่ต้องรอคำยืนยันหรือรอการขอความช่วยเหลือจากผู้ประกอบกิจการควบคุม
sectionNo: 31
content: ทั้งนี้ ค่าใช้จ่ายหรือค่าดำเนินการใด ๆ อันเกิดจากการช่วยกู้ภัยในอุบัติเหตุที่เกิดขึ้น ผู้ประกอบกิจการควบคุมต้องเป็นผู้รับผิดชอบ
sectionNo: 32
content: ข้อ ๓๒ ผู้ประกอบกิจการควบคุมซึ่งขนส่งก๊าซปิโตรเลียมเหลวให้กับผู้ค้าน้ำมันตามมาตรา ๗ แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ ซึ่งมีจำนวนรถขนส่งก๊าซปิโตรเลียมเหลวให้กับผู้ค้าน้ำมันดังกล่าวมากที่สุด ต้องจัดให้มีชุดปฏิบัติการกู้ภัยอย่างน้อยหนึ่งชุด ในกรณีที่ผู้ค้าน้ำมันตามวรรคหนึ่ง
sectionNo: 32
content: มีรถขนส่งก๊าซปิโตรเลียมเหลวของตนและของผู้ประกอบกิจการควบคุมซึ่งเป็นตัวแทนค้าต่างจำหน่ายก๊าซของตน รวมแล้วเป็นจำนวนเกินสามสิบคัน ผู้ประกอบกิจการควบคุมตามวรรคหนึ่ง ต้องจัดให้มีชุดปฏิบัติการกู้ภัยอย่างน้อยสองชุด ชุดปฏิบัติการกู้ภัยตามวรรคหนึ่งและวรรคสอง
sectionNo: 32
content: ต้องประกอบด้วยบุคลากรและเครื่องมือปฏิบัติการตามที่รัฐมนตรีประกาศกำหนดในราชกิจจานุเบกษา สามารถเรียกให้มาปฏิบัติการได้ตลอดยี่สิบสี่ชั่วโมง และตั้งในพื้นที่ที่อธิบดีกรมธุรกิจพลังงานให้ความเห็นชอบ
content: บทเฉพาะกาล
sectionNo: 33
content: ข้อ ๓๓ ผู้ประกอบกิจการควบคุมซึ่งได้รับใบอนุญาตประกอบกิจการถังขนส่งก๊าซปิโตรเลียมเหลวอยู่ก่อนวันที่กฎกระทรวงนี้ใช้บังคับ ต้องปฏิบัติให้ถูกต้องตามกฎกระทรวงนี้ เว้นแต่ (๑) ข้อ ๗ (๔) ข้อ ๑๑ ข้อ ๑๖ ข้อ ๑๘ และข้อ ๒๐ (๑) และ (๒)
sectionNo: 33
content: ต้องปฏิบัติให้ถูกต้องตามกฎกระทรวงนี้ภายในหนึ่งปีนับแต่วันที่กฎกระทรวงนี้ใช้บังคับ (๒) ข้อ ๓๒ ต้องปฏิบัติให้ถูกต้องตามกฎกระทรวงนี้ภายในสองปีนับแต่วันที่กฎกระทรวงนี้ใช้บังคับ
content: ให้ไว้ ณ วันที่ ๑๘ มิถุนายน พ.ศ. ๒๕๖๔ สุพัฒนพงษ์ พันธ์มีเชาว์ รัฐมนตรีว่าการกระทรวงพลังงาน
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๗ วรรคหนึ่ง (๑) (๓) (๕) และ (๗) แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒ บัญญัติให้ออกกฎกระทรวงกำหนดหลักเกณฑ์เกี่ยวกับการขนส่งก๊าซปิโตรเลียมเหลว
content: กำหนดลักษณะของถังหรือภาชนะที่ใช้ในการบรรจุหรือขนส่งก๊าซปิโตรเลียมเหลวและการบำรุงรักษาถังหรือภาชนะดังกล่าว และวิธีการปฏิบัติงาน และการจัดให้มีและบำรุงรักษาอุปกรณ์หรือเครื่องมืออื่นใด เพื่อประโยชน์ในการดำเนินกิจการขนส่งก๊าซปิโตรเลียมเหลวโดยถังขนส่งก๊าซปิโตรเลียมเหลว
content: รวมทั้งกำหนดการอื่นใดอันจำเป็นเพื่อประโยชน์แก่การป้องกันหรือระงับเหตุเดือดร้อนรำคาญ หรือความเสียหาย หรืออันตรายที่จะมีผลกระทบต่อบุคคล สัตว์ พืช ทรัพย์ หรือสิ่งแวดล้อม จากการประกอบกิจการขนส่งก๊าซปิโตรเลียมเหลวโดยถังขนส่งก๊าซปิโตรเลียมเหลว จึงจำเป็นต้องออกกฎกระทรวงนี้